NVD บวกแรง 9% รับแผนธุรกิจเด่น-ตุน Backlog แน่น 1.68 พันลบ. แถมราคาต่ำบุ๊ก
NVD บวกแรง 9% รับแผนธุรกิจเด่น-ตุน Backlog แน่น 1.68 พันลบ. แถมราคาต่ำบุ๊ก
28 พ.ค. 2564

ผู้สื่อข่าวรายงานว่า ราคาหุ้นบริษัท เนอวานา ไดอิ จำกัด (มหาชน) หรือ NVD  ณ เวลา 15.47 น. อยู่ที่ระดับ 2.80 บาท บวก 0.24 บาท หรือ 9.38%  คาดเก็งกำไรหุ้นเล็กราคาต่ำมูลค่าหุ้นทางบัญชีที่ระดับ 3.26 บาท

โดยก่อนหน้า นายจิรเดช นุตสถิตย์ ประธานเจ้าหน้าที่บริหารการเงิน บริษัท เนอวานา ไดอิ จำกัด (มหาชน) หรือ NVD เปิดเผยว่า ปัจจุบันบริษัทมียอดขายรอโอน (Backlog) ในมือมูลค่ารวม 1,689 ล้านบาท ซึ่งจะทยอยรับรู้ทั้งหมดภายในช่วงที่เหลือของปีนี้ นอกจากนี้ ปัจจุบันบริษัทยังมีสินค้าพร้อมขาย (Inventory) มูลค่ารวมกว่า 11,288 ล้านบาท จาก 11 โครงการ ที่อยู่ระหว่างการพัฒนา มูลค่าโครงการรวม 12,000 ล้านบาท รองรับการขายและการรับรู้รายได้ในช่วงที่เหลือของปีนี้
โดย Backlog ทั้งหมด มาจาก 3 โครงการหลัก ประกอบด้วย 1.โครงการ เดอะ โมส อิสรภาพ (The MOST Itsaraphap) เป็นคอนโดมิเนียม Low-Rise สูง 8 ชั้น ล่าสุดมี Backlog รอโอนจำนวน 290 ล้านบาท และ 2.โครงการบันยัน ทรี เรสซิเดนซ์ ริเวอร์ไซด์ กรุงเทพฯ ซึ่งล่าสุดมี Backlog รอโอนจำนวน 570 ล้านบาท และ 3.Backlog จากการสั่งสร้างบ้าน ภายในโครงการ เนอวานา บียอนด์ บางนา-แอท ยู พาร์ค (Nirvana BEYOND Bangna-Att U Park) มูลค่ารวมประมาณ 200 ล้านบาท
อย่างไรก็ตาม ขณะนี้บริษัทยังไม่สามารถประเมินผลการดำเนินงานในปี 2564 ได้ เนื่องจากยังคงต้องติดตามผลกระทบจากสถานการณ์การแพร่ระบาดของไวรัสโควิด-19 รอบที่ 3 ซึ่งมีผลกระทบให้ยอดเข้าชมโครงการ (Walk in) ในช่วงที่ผ่านมาชะลอตัว แต่ทีมงานฝ่ายขายได้ทำตลาดออนไลน์อย่างต่อเนื่อง และมีการนัดเยี่ยมชมโครงการแบบส่วนตัว เพื่อความปลอดภัยและสบายใจของลูกค้า
ทั้งนี้ บริษัทยังคงแผนการดำเนินงานในปี 2564 ไว้ โดยมีแผนเปิดตัวโครงการใหม่ จำนวน 4 โครงการ มูลค่าโครงการรวม 7,000 ล้านบาท ส่วนใหญ่เป็นโครงการแนวราบ เน้นกลุ่ม Natural Modern Segment ในทำเลที่ใกล้แหล่งงานเป็นหลัก ขณะเดียวกันบริษัทจะมองหาโอกาสใหม่ ๆ ในการสร้างรายได้ โดยในปี 2564 ได้วางงบซื้อที่ดินไว้ที่ 1,800 ล้านบาท
นอกจากนี้ ปัจจุบันบริษัทมีที่ดินในมือรวม 295 ไร่ ใน 5 แปลง รวมมูลค่าโครงการที่จะสามารถพัฒนาได้อยู่ที่ 36,500 ล้านบาท แบ่งเป็น ที่ดินในเขตบางใหญ่ 2 แปลง รวมประมาณกว่า 12 ไร่, ที่ดินในเขตประชาชื่น 1 แปลง ขนาด 3.8 ไร่ เป็นที่ดินเหมาะสำหรับทำคอนโดมิเนียม Low-Rise, ที่ดินในเขตสุขสวัสดิ์ 1 แปลง ขนาด 21.2 ไร่ เหมาะสำหรับทำโครงการทาวน์เฮ้าส์, ที่ดินในเขตบางนา 1 แปลง ขนาด 52.8 ไร่ และที่ดินในเขตกรุงเทพกรีฑา 209.7 ไร่